钦定古今图书集成/明伦汇编/氏族典/第120卷 > 陈诲
## 钦定古今图书集成/明伦汇编/氏族典/第120卷 > 陈诲

按《十国春秋》，南唐陈诲，建安人。始生数月，足胫能履，
父异之，因小字阿铁。及长，趫捷有勇力，时人呼为“陈
铁”，事闽富沙王为将。保大初，元宗遣将攻建州，傅其
城，诲数出挑战，王建封克外郛，擒诲将斩之。已解衣
伏锧，忽脱身绝驰，追者数十百辈，莫能及，自归于大
将查文徽。文徽骇异，用为战棹指挥使，领故部曲。已
而从攻福州，冯延鲁败走，诸营皆溃，死者万计，委军
实戎器不可胜计。诲独殿后，收弃金帛二十万以归。
文徽镇建州，诲为建州刺史，谍者告吴越戍兵弃福
州遁归。文徽暗而贪功，即率诲俱进。诲以战舰入闽
江，适秋雨，水暴涨，一夕抵城下，与吴越水军遇，遂战
于江中，禽其将马先进、叶仁安，降郑彦华，文徽勒步
骑继至福州，伪迎文徽，传令入城。诲告曰：“闽人谟信，
未可速进，宜先立寨整众，俟所招亲故来，得其实，徐
图之。”文徽曰：“狐疑且生变，乘机据城，上策也。”麾兵遽
入。诲料为必败，植旗鸣鼓，列兵江干以须之。文徽入果被执。诲全军还剑州，献先进于金陵，释彦华等，用
为将。福州两交兵皆大败涂地，诲在兵间独有功，号
名将，遂迁永安军节度使兼侍中。训兵积谷，隐然为
大镇，常破福州兵于南台江，军声大震，由是朝廷委
以南方，而名其军曰“忠义。”周兵入淮南，诲遣子德诚
率镇兵赴难。诲在镇十馀年，多荐举儒学，甄升将校，
时议多之。后主初引疾求罢，乃以其弟谦为留后，召
诲还都，后主亲临其第，视问慰劳。卒，封闽国公，谥忠
烈。